**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2023 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ, ԼՐԱՑՈՒՄՆԵՐ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2022 ԹՎԱԿԱՆԻ ԴԵԿՏԵՄԲԵՐԻ 29-Ի N 2111-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ՈՒ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ՈՐՈՇՄԱՆ ՆԱԽԱԳԾԻ**

1. **Անհրաժեշտությունը**

Նախագծի անհրաժեշտությունը պայմանավորված է 2022 թվականի սեպտեմբեր ամսին ռազմական գործողություններից տուժած՝ Ջերմուկ համայնքում կացության կազմակերպման գործունեություն իրականացնող տնտեսավարողների՝ դեպի Ջերմուկ զբոսաշրջիկների հոսքի նվազեցման հետևանքով ծախսային բեռի թեթևացման և տրամադրվող ծառայությունների որակի պահպանման միջոցառման շրջանակներում կանխատեսվող բյուջեի առանձնացմամբ:

1. **Ընթացիկ իրավիճակը և խնդիրները**

2022 թվականի սեպտեմբեր ամսին տեղի ունեցած ռազմական գործողությունները մեծ ազդեցություն են ունեցել Վայոց ձորի մարզի Ջերմուկ համայնքում հյուրանոցային և հյուրատնային գործունեություն իրականացնող տնտեսավարողների գործունեության վրա։ Նախ, ռազմական գործողությունների հետևանքներով պայմանավորված, հյուրանոցներն ու հյուրատները մինչև 2 ամսով դադարեցրել էին իրենց գործունեությունը՝ չընդունելով զբոսաշրջիկների։ Միաժամանակ, մի շարք անվտանգային պատճառներից ելնելով՝ Ջերմուկը զբոսաշրջիկների համար շարունակում է մնալ ոչ գրավիչ։ Այս գործոնների ազդեցությամբ, համաձայն Պետական եկամուտների կոմիտեի կողմից տրամադրած տեղեկատվության՝ մոտ 3 անգամ նվազել է Ջերմուկ համայնքում հյուրանոցային, հյուրատնային գործունեություն իրականացնող տնտեսավարողների իրացման շրջանառությունը՝ մոտ 670 մլն դրամից դառնալով 294 մլն դրամ։

Այս իրավիճակում, զբոսաշրջիկների հոսք ապահովելու նպատակով՝ հյուրանոցների և հյուրատների մեծ մասը ընդհուպ մինչև 2 անգամ նվազեցրել էր նախկինում գործող ծառայությունների արժեքը։ Ծառայությունների գնի նվազեցումը՝ տնտեսավարողների կողմից առավել մեծ շահույթ ստանալու նպատակով կարող է հանգեցնել նաև ծառայությունների ինքնարժեքի նվազեցմանը ուղղված քայլերի, այս համատեքստում, որպես առաջնային ուղղություն դիտարկելով կոմունալ ծախսերի նվազեցումը՝ գազի և լույսի օգտագործման տնտեսմամբ։ Արդյունքում կարող է էապես տուժել տնտեսավարողների կողմից մատուցվող ծառայությունների որակը։

Այս իրավիճակում անհրաժեշտություն է առաջացել որոշակի չափով նվազեցնել նշված կազմակերպությունների ֆինանսական բեռը, ինչպես նաև նպաստել մատուցվող ծառայությունների որակի պահպանմանը։

1. **Տվյալ բնագավառում իրականացվող քաղաքականությունը**

Տվյալ բնագավառում իրականացվող քաղաքականությունն ուղղված է ՀՀ տարածքային համաչափ զարգացմանը, զբոսաշրջային ուղղությունների լիարժեք օգտագործմանը:

1. **Առաջարկվող լուծումները**

Սույն Որոշ,ամ նախագծով առաջարկվում է 1104 «Գիտելիքահենք, նորարարական տնտեսությանը և փոքր ու միջին ձեռնարկատիրությանը աջակցություն» ծրագրում ավելացնել 12002 «Ջերմուկ համայնքում կացության կազմակերպման գործունեություն իրականացնող տնտեսավարողներին աջակցություն» միջոցառումը, որի համար արդյունքային ցուցանիշ սահմանել «Ծրագրի շրջանակներում աջակցություն ստացող տնտեսավարողներ, քանակ»՝ 20, որպես Միջոցառման վրա կատարվող ծախս սահմանել 50,000․00 հազ․ դրամ։ Նշված հատկացումը նախատեսվում է իրակաանցնել 11001 «ՓՄՁ-ի սուբյեկտներին աջակցության ծրագրերի համակարգում և կառավարում» միջոցառումից 50 մլն նվազեցնելու միջոցով։

1. **Կարգավորման նպատակը և բնույթը**

Նախագծով առաջարկվող կարգավորումները նպատակ ունեն կոմունալ ծախսերի փոխհատուցման միջոցով թեթևացնել տնտեսավարողների ֆինանսական բեռը և նպաստել մատուցվող ծառայությունների որակի պահպանմանը:

1. **Նախագիծը մշակող մարմինը**

Նախագիծը մշակվել է ՀՀ էկոնոմիկայի նախարարության կողմից։

1. **Կապը ռազմավարական փաստաթղթերի հետ.**

Նախագծի ընդունումը բխում է Կառավարության 2021-2026թթ. ծրագրից։

1. **Ակնկալվող արդյունքը**

Նախագծի ընդունման արդյունքում ակնկալվում է, որ փոխհատուցում կստանան Վայոց ձորի Ջերմուկ համայնքում կացության կազմակերպման գործունեություն իրականացնող մոտ 20 տնտեսավարող։ Գազի և էլեկտրաէներգիայի փոխհատուցման ծախսը՝ ըստ նախնական հաշվարկների չի գերազանցի 50-60 մլն դրամը։ Նախագծի բյուջեն հաշվարկվել է համաձայն՝ «Գազպրոմ Արմենիա» ՓԲԸ-ի և «Հայաստանի էլեկտրական ցանցեր» ՓԲԸ կողմից տրամադրած ծախսերի վերաբերյալ տեղեկատվության։